તેના કારણે જ આ ડિલને અગત્યની ગણવામાં આવે છે, કેમ કે 10 હજારની ખોટ પુરી કરવા માટે જ્યારે કંપની પ્રયાસ કરશે ત્યારે જે ઇ-કોમર્સનું મોડેલ ઊભું થશે, તે મોડેલ જ લાંબા ગાળે ભારતમાં ચાલવાનું છે. તે મોડલ કેવું હશે, નફો ક્યાંથી આવશે, ગ્રાહકો પાસેથી વધારે કિંમત વસુલાશે કે સપ્લાયરોનું માર્જિન ઓછું કરાશે, પોતાની રીતે જાયન્ટ મેન્યુફેક્ચરિંગ યુનીટો ઊભા થશે, ટ્રાન્સપોર્ટેશન અને ડિલિવરીમાં એફિશયન્સી લાવીને ખર્ચ ઘટાડાશે, શું થશે તેના પર સૌની નજર છે. વૉલમાર્ટ માટે 70 દેશોમાં ઉત્પાદનો તૈયાર થાય છે, 27 દેશોમાં તેના 11,000થી વધારે સ્ટોર્સ છે અને તેની પાસે 32 અબજ ડોલરની વસ્તુઓ પડેલી હોય છે. ભારતમાં રિટેલમાં એફડીઆઇ શક્ય નહોતી. વૉલમાર્ટે મોટા પાયે પોતાના સ્ટોર્સ ભારતમાં ખોલી શક્યું નહોતું, પણ હવે બેકડોર એન્ટ્રી થઈ છે તેમ ઘણા માને છે. કપડાં અને શૂઝ અને ઇલેક્ટ્રોનિક્સ આઇટેમ ઓનલાઇન વેચાય ત્યાં સુધી બરાબર છે, પણ ચા અને ખાંડ પણ ઓનલાઇન વેચાવા લાગે ત્યારે ભારત જેવા દેશોની બજારમાં તેના પડઘા પડ્યા વિના નહીં રહે. અમેરિકામાં નાના દુકાનદારનો પ્રતિસાદ કંઈક અલગ હતો. નાનો દુકાનદાર દુકાન બંધ કરીને સલામત નોકરિયાત બનવા તૈયાર થઈ જાય. એટલે કે પોતાનો સ્ટોર ચલાવતો હોય અને હજાર ડોલર કમાતો હોય તો 900 ડોલરની નોકરી સ્વીકારવામાં બહુ તકલીફ ના પડે. ભારતમાં શાકભાજીની લારીવાળાને પોતાની રેકડી જ ફાવે, કોઈની નોકરી ના ફાવે.